Document ID: 32007R1037

ΚΑΝΟΝΙΣΜΌΣ (ΕΚ) αριθ. 1037/2007 ΤΗΣ ΕΠΙΤΡΟΠΉΣ
της 29ης Αυγούστου 2007
για την αναστολή της εισαγωγής στην Κοινότητα δειγμάτων από ορισμένα είδη της άγριας πανίδας και χλωρίδας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών της άγριας πανίδας και χλωρίδας με τον έλεγχο του εμπορίου τους (1), και ιδίως το άρθρο 19 παράγραφος 2,
Μετά από διαβούλευση με την ομάδα επιστημονικής εξέτασης,
Εκτιμώντας τα ακόλουθα:
(1)
Το άρθρο 4 παράγραφος 6 του κανονισμού (ΕΚ) αριθ. 338/97 προβλέπει ότι η Επιτροπή μπορεί να επιβάλλει περιορισμούς όσον αφορά την εισαγωγή ορισμένων ειδών στην Κοινότητα σύμφωνα με τις προϋποθέσεις που ορίζονται στα στοιχεία α) έως δ). Επιπλέον, θεσπίστηκαν εκτελεστικά μέτρα για τους εν λόγω περιορισμούς με τον κανονισμό (ΕΚ) αριθ. 865/2006 της Επιτροπής, της 4ης Μαΐου 2006, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 338/97 του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους (2).
(2)
Κατάλογος των ειδών των οποίων αναστέλλεται η εισαγωγή στην Κοινότητα ενσωματώθηκε στον κανονισμό (ΕΚ) αριθ. 349/2003 της Επιτροπής της 25ης Φεβρουαρίου 2003 για την αναστολή της εισαγωγής στην Κοινότητα δειγμάτων από ορισμένα είδη της άγριας πανίδας και χλωρίδας (3).
(3)
Λόγω της διεύρυνσης της Ευρωπαϊκής Ένωσης σε 27 κράτη μέλη από 1ης Ιανουαρίου 2007, πρέπει να διαγραφούν από τον κατάλογο αυτό όλες οι προϋπάρχουσες αναστολές για είδη καταγωγής των νέων κρατών μελών.
(4)
Βάσει πρόσφατων πληροφοριών, η ομάδα επιστημονικής εξέτασης κατέληξε στο συμπέρασμα ότι η κατάσταση διατήρησης ορισμένων ειδών, που αναφέρονται στα παραρτήματα A και Β του κανονισμού (ΕΚ) αριθ. 338/97, θα απειληθεί σοβαρά εάν δεν ανασταλεί η εισαγωγή τους στην Κοινότητα από ορισμένες χώρες καταγωγής. Ως εκ τούτου, επιβάλλεται να ανασταλεί η εισαγωγή των ακόλουθων ειδών: Capra falconeri από το Ουζμπεκιστάν (κυνηγετικά τρόπαια)· Manis temminckii από τη Λαϊκή Δημοκρατία του Κονγκό· Hieraaetus ayresii, Polemaetus bellicosus, Sagittarius serpentarius, Poicephalus gulielmi, Glaucidium perlatum, Scotopelia bouvieri και Chamaeleo montium από το Καμερούν· Torgos tracheliotus από το Καμερούν και το Σουδάν· Coracopsis vasa από τη Μαδαγασκάρη· Otus leucotis από τη Γουινέα· Geochelone sulcata από το Τόγκο (εκτρεφόμενα δείγματα)· Pelochelys cantorii, Hippocampus barbouri, H. comes, H. histrix και H. spinosissimus από την Ινδονησία· Strombus gigas από τη Γρενάδα· Agaricia agaricites από την Αϊτή· Platygyra sinensis από την Τόνγκα· Dendrobium bellatulum, D. wardianum και Phalaenopsis parishii από το Βιετνάμ.
(5)
Η ομάδα επιστημονικής εξέτασης κατέληξε επίσης στο συμπέρασμα ότι, βάσει των πλέον πρόσφατων διαθέσιμων πληροφοριών, δεν είναι πλέον αναγκαία η αναστολή της εισαγωγής στην Κοινότητα των ακόλουθων ειδών: Kinixys erosa από το Τόγκο· Phelsuma minuthi και Furcifer pardalis (εκτρεφόμενα δείγματα) από τη Μαδαγασκάρη· Chamaeleo gracilis [εκτρεφόμενα δείγματα μήκους (ρύγχος-κλοάκη) μικρότερου των 8 cm], Chamaeleo senegalensis [εκτρεφόμενα δείγματα μήκους (ρύγχος-κλοάκη) μικρότερου των 6 cm] και Varanus exanthematicus (εκτρεφόμενα δείγματα μήκους μικρότερου των 35 cm) από το Τόγκο· Strombus gigas από τις χώρες Αντίγκουα και Μπαρμπούντα, Μπαρμπάντος, Ντομίνικα, Τρινιδάδ και Τομπάγκο· Galanthus nivalis από τη Βουλγαρία· Pericopsis elata από την Κεντροαφρικανική Δημοκρατία και από τη Δημοκρατία του Κονγκό· Ophrys insectifera, O. sphegodes, Orchis papilionacea και Orchis simia από τη Ρουμανία.
(6)
Πραγματοποιήθηκαν διαβουλεύσεις με τις χώρες καταγωγής των ειδών που, σύμφωνα με τον παρόντα κανονισμό, αποτελούν αντικείμενο νέων περιορισμών εισαγωγής στην Κοινότητα.
(7)
Κατά συνέπεια, πρέπει να τροποποιηθεί ο κατάλογος των ειδών των οποίων αναστέλλεται η εισαγωγή στην Κοινότητα. Δεδομένου ότι ο κανονισμός (ΕΚ) αριθ. 349/2003 έχει τροποποιηθεί επανειλημμένως, είναι σκόπιμο, για λόγους σαφήνειας, να αντικατασταθεί.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για το εμπόριο των ειδών της άγριας πανίδας και χλωρίδας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Με την επιφύλαξη των διατάξεων του άρθρου 71 του κανονισμού (ΕΚ) αριθ. 865/2006, αναστέλλεται η εισαγωγή στην Κοινότητα δειγμάτων των ειδών της άγριας πανίδας και χλωρίδας που παρατίθενται στο παράρτημα του παρόντος κανονισμού.
Άρθρο 2
Ο κανονισμός (ΕΚ) αριθ. 349/2003 καταργείται.
Οι παραπομπές στον καταργούμενο κανονισμό θεωρούνται ως παραπομπές στον παρόντα κανονισμό.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Αυγούστου 2007.

Labels: 3
20